Document ID: 32015R0003

KOMISSION DELEGOITU ASETUS (EU) 2015/3,
annettu 30 päivänä syyskuuta 2014,
Euroopan parlamentin ja neuvoston asetuksen (EY) N:o 1060/2009 täydentämisestä strukturoitujen rahoitusvälineiden julkistamisvaatimuksia koskevilla sääntelystandardeilla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 8 b artiklan 3 kohdan kolmannen alakohdan,
sekä katsoo seuraavaa:
(1)
Asetuksen (EY) N:o 1060/2009 8 b artiklan mukaisesti sijoittajien olisi saatava kohde-etuuksiensa laadusta ja kehityksestä riittävät tiedot, jotta niiden olisi mahdollista muodostaa perusteltu arvio strukturoitujen rahoitusvälineiden luottokelpoisuudesta. Tällä tavalla vähennettäisiin myös sijoittajien riippuvuutta luottoluokituksista ja helpotettaisiin luottoluokitusten antamista ilman toimeksiantoa.
(2)
Tätä asetusta olisi sovellettava kaikkiin sellaisiin rahoitusvälineisiin ja muihin kohde-etuuksiin, jotka johtuvat Euroopan parlamentin ja neuvoston asetuksen (EU) N:o 575/2013 (2) 4 artiklan 1 kohdan 61 alakohdassa tarkoitetusta arvopaperistamistransaktiosta tai -järjestelmästä, edellyttäen että niiden liikkeeseenlaskija, alullepanija tai järjestäjä on sijoittautunut unioniin ja sen sääntömääräinen kotipaikka on unionissa. Näin ollen tämä asetus kattaisi vain ne rahoitusvälineet tai muut kohde-etuudet, jotka johtuvat transaktiosta tai järjestelmästä, jolla vastuuseen tai vastuuryhmään liittyvä luottoriski jaetaan etuoikeusluokkiin ja jolla on asianomaisessa artiklassa tarkoitetut ominaisuudet. Tämän takia vastuuta, joka synnyttää suoran maksuvelvoitteen transaktioon taikka järjestelmään, jota on käytetty aineellisten omaisuuserien rahoitusta tai hallinnointia varten, ei saisi kyseisen asetuksen mukaisesti pitää arvopaperistettuna vastuuna, vaikka transaktiolla tai järjestelmällä olisi etuoikeudeltaan erilaisia maksuvelvoitteita.
(3)
Tämän asetuksen soveltamisalaa ei pitäisi rajata ainoastaan arvopapereiksi luettavien strukturoitujen rahoitusvälineiden liikkeeseenlaskuun vaan siihen olisi sisällytettävä niin ikään muut arvopaperistamistransaktiosta tai -järjestelmästä johtuvat rahoitusvälineet ja kohde-etuudet, kuten rahamarkkinavälineet, lyhyiden rahoitusvälineiden arvopaperistamiset (ABCP-ohjelmat) mukaan lukien. Lisäksi tätä asetusta olisi sovellettava strukturoituihin rahoitusvälineisiin riippumatta siitä, onko unionissa rekisteröity luottoluokituslaitos antanut niille luottoluokituksia. Yksityisten ja kahdenvälisten transaktioiden sekä transaktioiden, joita ei tarjota yleisölle tai joita ei oteta kaupankäynnin kohteeksi säännellyillä markkinoilla, olisi myös kuuluttava tämän asetuksen soveltamisalaan.
(4)
Tähän asetukseen sisältyy vakiomuotoisia taulukoita useille kohde-etuusluokille. Tämän asetuksen soveltamista rajoittamatta näitä vakiomuotoisia taulukoita ja kaikkia tämän asetuksen mukaisia raportointivelvoitteita olisi sovellettava vain strukturoituihin rahoitusvälineisiin, joiden vakuuksina on sellaisia kohde-etuuksia, jotka sisältyvät tässä asetuksessa määriteltyjen kohde-etuusluokkien luetteloon ja jotka eivät myöskään ole laadultaan yksityisiä tai kahdenvälisiä, kunnes arvopaperimarkkinaviranomainen on laatinut uudet raportointivelvoitteet ja komissio on ne hyväksynyt.
(5)
Tätä asetusta noudattaessaan liikkeeseenlaskijoiden, alullepanijoiden ja järjestäjien olisi toimittava tietolähteiden luottamuksellisuutta tai henkilötietojen käsittelyä koskevan kansallisen ja unionin lainsäädännön mukaisesti, jotta vältytään asianomaisen lainsäädännön rikkomisilta.
(6)
Liikkeeseenlaskija, alullepanija ja järjestäjä voivat nimetä tietyn yhteisön vastuuseen tietojen ilmoittamisesta verkkosivustolle, joka EAMV:n on määrä perustaa asetuksen (EY) N:o 1060/2009 8 b artiklan 4 kohdan mukaisesti. Raportointivelvoitteen ulkoistaminen toiselle yhteisölle, esimerkiksi hallinnoijalle, olisi myös mahdollistettava. Tällä ei saisi olla vaikutusta liikkeeseenlaskijan, alullepanijan eikä järjestäjän tämän asetuksen mukaiseen vastuuseen.
(7)
EAMV:n olisi laitettava verkkosivustolleen esille runsaasti raportointia koskevia teknisiä ohjeita muun muassa liikkeeseenlaskijoilta, alullepanijoilta ja järjestäjiltä edellytettävien tiedostojen toimittamisesta ja muodosta. EAMV:n olisi toimitettava nämä tekniset raportointiohjeet hyvissä ajoin ennen tässä asetuksessa vahvistettujen raportointivelvoitteiden soveltamispäivää, jotta kyseisillä liikkeeseenlaskijoilla, alullepanijoilla, järjestäjillä ja muilla asianosaisilla olisi tarpeeksi aikaa kehittää asianmukaiset järjestelmät ja menettelyt EAMV:n teknisten ohjeiden mukaisesti.
(8)
Tämän asetuksen nojalla toimitettavat tiedot olisi koottava vakiomuotoon, jotta mahdollistetaan tietojen automaattinen käsittely strukturoituja rahoitusvälineitä koskevalla verkkosivustolla. Tiedot olisi lisäksi julkaistava muodossa, jota kaikkien strukturoituja rahoitusvälineitä koskevaa verkkosivustoa käyttävien tahojen on vaivatonta hyödyntää. EAMV:n olisi varmistettava, että alakohtaisilla toimivaltaisilla viranomaisilla on pääsy strukturoituja rahoitusvälineitä koskevalle verkkosivustolle, niin että ne kykenevät suorittamaan niille asetuksessa (EY) N:o 1060/2009 annetut tehtävät.
(9)
Tämä asetus perustuu EAMV:n Euroopan parlamentin ja neuvoston asetuksen (EU) N:o 1095/2010 (3) 10 artiklan mukaisesti komission hyväksyttäväksi toimittamiin teknisten sääntelystandardien luonnoksiin.
(10)
EAMV on järjestänyt avoimen julkisen kuulemisen niistä teknisten sääntelystandardien luonnoksista, joihin tämä asetus perustuu, analysoinut mahdollisia asiaan liittyviä kustannuksia ja hyötyjä sekä pyytänyt lausunnon asetuksen (EU) N:o 1095/2010 37 artiklan mukaisesti perustetulta arvopaperimarkkina-alan osallisryhmältä.
(11)
On tarpeen varata kohtuullisesti aikaa siihen, että strukturoitujen rahoitusvälineiden unioniin sijoittautuneet liikkeeseenlaskijat, alullepanijat ja järjestäjät voivat sopeutua ja toteuttaa tämän asetuksen noudattamiseksi välttämättömät toimenpiteet, ja jotta EAMV voi laatia strukturoituja rahoitusvälineitä koskevan verkkosivustonsa, jolla tämän asetuksen edellyttämät tiedot on määrä julkaista. Näin ollen tätä asetusta sovelletaan 1 päivästä tammikuuta 2017. EAMV:n on kuitenkin toimitettava tarvittavat tekniset raportointiohjeet ajoissa ennen asetuksen soveltamispäivää. Tämä on välttämätöntä, jotta strukturoitujen rahoitusvälineiden unioniin sijoittautuneilla liikkeeseenlaskijoilla, alullepanijoilla ja järjestäjillä on riittävästi aikaa kehittää asianmukaiset järjestelmät ja menettelyt kyseisten teknisten ohjeiden mukaisesti raportoitavien tietojen kattavuuden ja oikeellisuuden varmistamiseksi ja jotta voidaan ottaa huomioon unionin rahoitusmarkkinoilla tapahtuva kehitys,
ON HYVÄKSYNYT TÄMÄN ASETUKSEN:
1 artikla
Soveltamisala
Tätä asetusta sovelletaan niihin strukturoituihin rahoitusvälineisiin, joiden liikkeeseenlaskija, alullepanija tai järjestäjä on sijoittautunut unioniin ja jotka on laskettu liikkeeseen tämän asetuksen voimaantulopäivän jälkeen.
2 artikla
Raportoiva yhteisö
1. Strukturoidun rahoitusvälineen liikkeeseenlaskija, alullepanija ja järjestäjä voivat nimetä yhden tai useamman raportoivan yhteisön, jonka tehtävänä on tämän asetuksen 3 ja 4 artiklan sekä 5 artiklan 3 kohdan nojalla edellytettävien tietojen julkaiseminen asetuksen (EY) N:o 1060/2009 8 b artiklan 4 kohdassa tarkoitetulla verkkosivustolla, jäljempänä ’strukturoituja rahoitusvälineitä koskeva verkkosivusto’. Näiden yhteisöjen on julkaistava vaaditut tiedot strukturoituja rahoitusvälineitä koskevalla verkkosivustolla tämän asetuksen 4-7 artiklan mukaisesti.
2. Niiden strukturoitujen rahoitusvälineiden liikkeeseenlaskijoiden, alullepanijoiden ja järjestäjien, jotka ovat nimenneet 1 kohdassa tarkoitetun yhteisön (tai yhteisöjä), on ilmoitettava EAMV:lle ilman aiheetonta viivytystä kaikista mainitun kohdan mukaisesti nimetyistä yhteisöistä. Tällaisella nimeämisellä ei ole vaikutusta liikkeeseenlaskijan, alullepanijan eikä järjestäjän vastuuseen noudattaa asetuksen (EY) N:o 1060/2009 8 b artiklaa.
3 artikla
Raportoitavat tiedot
Jos strukturoidun rahoitusvälineen vakuutena on jokin 4 artiklassa tarkoitetuista kohde-etuuksista, raportoivan yhteisön on toimitettava seuraavat tiedot strukturoituja rahoitusvälineitä koskevalle verkkosivustolle:
a)
lainakohtaiset tiedot liitteissä I-VII olevien vakiomuotoisten taulukoiden avulla;
b)
soveltuvin osin seuraavat strukturoitua rahoitusvälinettä koskevat asiakirjat, joihin lukeutuu yksityiskohtainen kuvaus strukturoituun rahoitusvälineeseen liittyvästä maksujärjestelystä:
i)
lopullinen tarjousasiakirja tai esite sekä transaktion päätösasiakirjat, mukaan lukien mahdolliset julkiset asiakirjat, jotka mainitaan esitteessä tai jotka ohjaavat transaktion toteutusta, ja pois lukien oikeudelliset lausunnot;
ii)
omaisuuden myyntisopimus, luovutus-, uudistamis- tai siirtosopimus sekä mahdolliset asiaan liittyvät luottamuksenilmaisut;
iii)
transaktioiden hallinnointi- ja varahallinnointisopimukset, hallinnolliset ja kassanhallintasopimukset;
iv)
perustamiskirjat, vakuuskirjat, edustussopimukset, tilipankkisopimukset, taatut investointisopimukset, yhtiösopimusten ehdot tai master trust -järjestelyjen puitesopimukset tai master trust -järjestelyjen määritelmiä koskevat sopimukset;
v)
kaikki asiaan liittyvät lainanantajien väliset sopimukset, vaihtosopimuksia (swap-sopimuksia) koskevat asiakirja-aineistot, pääomalainasopimukset, startup-lainasopimukset ja likviditeettisopimukset;
vi)
mahdolliset muut transaktion ymmärtämiseksi olennaiset tausta-aineistot;
c)
siinä tapauksessa, että esitettä ei ole laadittu Euroopan parlamentin ja neuvoston direktiivin 2003/71/EY (4) mukaisesti, tiivistelmä transaktiosta tai yleiskatsaus strukturoidun rahoitusvälineen keskeisistä ominaisuuksista, mukaan lukien
i)
tiedot sopimuksen rakenteesta;
ii)
tiedot omaisuuserien piirteistä, kassavirroista sekä erillisiä takauksia ja maksuvalmiustukea koskevista ominaisuuksista;
iii)
tiedot velkakirjojen haltijoiden äänioikeuksista sekä velkakirjojen haltijoiden ja muiden transaktion vakuusvelkojien välisestä suhteesta;
iv)
luettelo kaikista sellaisista laukaisevista tekijöistä ja tapahtumista, jotka on mainittu strukturoituja rahoitusvälineitä koskevalle verkkosivustolle b kohdan mukaisesti toimitetuissa asiakirjoissa ja jotka voivat vaikuttaa olennaisesti strukturoitujen rahoitusvälineiden suorituskykyyn;
v)
rakennekaaviot, joihin sisältyy yleiskatsaus transaktiosta, kassavirroista ja omistusrakenteesta;
d)
sijoittajaraportit, jotka sisältävät liitteessä VIII mainitut tiedot.
4 artikla
Kohde-etuudet
Edellä 3 artiklassa vahvistettuja tietovaatimuksia sovelletaan strukturoituihin rahoitusvälineisiin, joiden vakuuksina on seuraavia kohde-etuuksia:
a)
asuntolainat: tähän strukturoitujen rahoitusvälineiden luokkaan kuuluvat sellaiset strukturoidut rahoitusvälineet, joiden vakuuksina on ensisijaisia ja toissijaisia kiinnelainoja ja home equity -luottoja. Tämän strukturoitujen rahoitusvälineiden luokan osalta strukturoituja rahoitusvälineitä koskevalle verkkosivustolle ilmoitetaan liitteen I taulukkoon sisältyvät tiedot;
b)
liikekiinteistölainat: tähän strukturoitujen rahoitusvälineiden luokkaan kuuluvat sellaiset strukturoidut rahoitusvälineet, joiden vakuuksina on vähittäiskauppa- ja toimistokiinteistölainoja, sairaalalainoja, hoitokotilainoja, varastotilalainoja, hotellilainoja, hoitolaitoslainoja, teollisia lainoja ja monta perheasuntoa käsittäviä kiinteistöjä koskevia lainoja. Tämän strukturoitujen rahoitusvälineiden luokan osalta strukturoituja rahoitusvälineitä koskevalle verkkosivustolle ilmoitetaan liitteen II taulukkoon sisältyvät tiedot;
c)
pienille ja keskisuurille yrityksille annetut lainat: tämän strukturoitujen rahoitusvälineiden luokan osalta strukturoituja rahoitusvälineitä koskevalle verkkosivustolle ilmoitetaan liitteen III taulukkoon sisältyvät tiedot;
d)
autolainat: tämän strukturoitujen rahoitusvälineiden luokan osalta strukturoituja rahoitusvälineitä koskevalle verkkosivustolle ilmoitetaan liitteen IV taulukkoon sisältyvät tiedot;
e)
kuluttajaluotot: tämän strukturoitujen rahoitusvälineiden luokan osalta strukturoituja rahoitusvälineitä koskevalle verkkosivustolle ilmoitetaan liitteen V taulukkoon sisältyvät tiedot;
f)
luottokorttiluotot: tämän strukturoitujen rahoitusvälineiden luokan osalta strukturoituja rahoitusvälineitä koskevalle verkkosivustolle ilmoitetaan liitteen VI taulukkoon sisältyvät tiedot;
g)
yksityishenkilöille ja/tai yrityksille myönnetyt leasing-sopimukset: tämän strukturoitujen rahoitusvälineiden luokan osalta strukturoituja rahoitusvälineitä koskevalle verkkosivustolle ilmoitetaan liitteen VII taulukkoon sisältyvät tiedot.
5 artikla
Raportointitiheys
1. Edellä olevan 3 artiklan a ja d alakohdassa vahvistetut tiedot on asetettava saataville vuosineljänneksittäin ja viimeistään yksi kuukausi asianomaisen strukturoidun rahoitusvälineen koronmaksupäivän jälkeen.
2. Tiedot, jotka on vahvistettu 3 artiklan b ja c alakohdassa, on asetettava saataville viipymättä strukturoidun rahoitusvälineen liikkeeseenlaskemisen jälkeen.
3. Edellä 1 ja 2 kohdassa vahvistettujen vaatimusten lisäksi säädetään seuraavaa:
a)
jos sisäpiirikaupoista ja markkinoiden manipuloinnista (markkinoiden väärinkäytöstä) annetun Euroopan parlamentin ja neuvoston asetuksen (EU) N:o 596/2014 (5) 17 artiklassa säädettyjä vaatimuksia sovelletaan myös strukturoituun rahoitusvälineeseen, raportoivan yhteisön on viipymättä julkaistava strukturoituja rahoitusvälineitä koskevalla verkkosivustolla kaikki asianomaisen artiklan nojalla julkistetut tiedot;
b)
jos a alakohtaa ei sovelleta, raportoivan yhteisön on julkistettava viipymättä strukturoituja rahoitusvälineitä koskevalla verkkosivustolla tiedot kaikista merkittävistä muutoksista tai tapahtumista seuraavissa tapauksissa:
i)
tämän asetuksen 3 artiklan b alakohdan mukaisesti toimitetuissa asiakirjoissa asetettujen velvoitteiden rikkominen;
ii)
rakenteelliset ominaisuudet, jotka voivat olennaisesti vaikuttaa strukturoidun rahoitusvälineen suorituskykyyn;
iii)
strukturoidun rahoitusvälineen ja sen kohde-etuuksien riskiominaisuudet.
6 artikla
Raportointimenettelyt
1. Raportoivan yhteisön on toimitettava tiedostot strukturoituja rahoitusvälineitä koskevan verkkosivuston raportointijärjestelmän ja niiden teknisten ohjeiden mukaisesti, jotka EAMV:n on määrä tarjota verkkosivustollaan.
2. EAMV julkaisee kyseiset tekniset ohjeet verkkosivustollaan viimeistään 1 päivänä heinäkuuta 2016.
3. Raportoivan yhteisön on säilytettävä strukturoituja rahoitusvälineitä koskevalle verkkosivustolle lähetetyt ja tämän verkkosivuston vastaanottamat tiedostot sähköisessä muodossa vähintään viisi vuotta. Kyseisen raportoivan yhteisön tai liikkeeseenlaskijan, alullepanijan tai järjestäjän on pyynnöstä asetettava nämä tiedostot asetuksen (EY) N:o 1060/2009 3 artiklan 1 kohdan r alakohdassa määriteltyjen alakohtaisten toimivaltaisten viranomaisten saataville.
4. Mikäli raportoiva yhteisö tai liikkeeseenlaskija, alullepanija tai järjestäjä havaitsee strukturoituja rahoitusvälineitä koskevalle verkkosivustolle toimitetuissa tiedoissa asiavirheitä, sen on korjattava nämä tiedot ilman aiheetonta viivytystä.
7 artikla
Raportointi voimaantulopäivän ja soveltamispäivän välisenä aikana
1. Tämän asetuksen voimaantulopäivän ja soveltamispäivän välisenä aikana liikkeeseenlaskettavien strukturoitujen rahoitusvälineiden ollessa kyseessä liikkeeseenlaskijan, alullepanijan ja järjestäjän on noudatettava asetuksessa säädettyjä raportointivaatimuksia vain silloin, kun on kyse strukturoiduista rahoitusvälineistä, joita on yhä liikkeessä tämän asetuksen soveltamispäivänä.
2. Liikkeeseenlaskijalta, alullepanijalta ja järjestäjältä ei vaadita takautuvaa selvitystä tämän asetuksen nojalla edellytettävistä tiedoista asetuksen voimaantulopäivän ja soveltamispäivän väliseltä ajalta.
8 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tätä asetusta sovelletaan 1 päivästä tammikuuta 2017.
Tämän asetuksen 6 artiklan 2 kohtaa sovelletaan kuitenkin tämän asetuksen voimaantulopäivästä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä syyskuuta 2014.

Labels: 12
7
2